Sem dæmi má taka Búðahraun á Snæfellsnesi : fyrstu kristallar ( ólivín og ágít ) byrjuðu að falla út við 1210°C , þriðji kristall ( plagíóklas ) bættist við um 1190°C , en fullstorkið var hraunið ekki fyrr en við 1117°C . Storknun tekur þannig mjög mislangan tíma eftir ytri aðstæðum : Gjóska ( eldfjallaaska , gjall og vikur ) kólnar á fáeinum sekúndum , ekki síst ef gosið verður í vatni eða undir jökli . Hraun verða að " hörðum steini " á skömmum tíma þótt glóðin geti varað í 10 ár inni í hrauninu , eins og gerðist í Eldfellshrauninu í Vestmannaeyjum þar sem varminn í hrauninu var nýttur til húshitunar í áratug . Kvika sem er djúpt niðri í jörðinni tekur aldir að storkna .